[{"text_idx": "#000003", "text": "Marge Monko eksponeerib kolme kommertslikult kommunikatiivset kategooriat, mille abil mu\u0308u\u0308ja kaupa esitledes ostjat ko\u0303netab: vaateaknad, pakendid ja reklaamfotod."}, {"text_idx": "#000006", "text": "Marge Monko on kunstnik, kes on la\u0308bi aastate tegelenud naistele suunatud, peegeldatud, aga ka naisliikumisest la\u0308htuva visuaalse representatsiooniga. Ru\u0308ki galeriis eksponeerib Monko kolme kommertslikult kommunikatiivset kategooriat, mille abil mu\u0308u\u0308ja kaupa esitledes ostjat ko\u0303netab: vaateaknad, pakendid ja reklaamfotod. Kunstnik on oma to\u0308o\u0308de teostamisel oskuslikult ja\u0308rginud reklaamile omast esteetikat ko\u0303igis kolmes va\u0308ljapandud seerias."}, {"text_idx": "#000007", "text": "Seni eksponeerimata fotoseeria \u201eVaate\u00adaknad\u201c koosneb portreteeritud vaateakendest, mis on pildistatud Viinis, Antwerpenis, New Yorgis ja Tallinnas aastatel 2014\u20132020. Neis valitud vaateakendes pole iseenesest midagi silmatorkavat ega esileto\u0303stmist va\u0308a\u0308rivat: jo\u0303uka\u00admale sihtgrupile suunatud bra\u0308ndid, vastavalt ideaalkliendile eri stiilis kujundatud va\u0308ljapanekud. Kas keegi veel imestab ta\u0308napa\u0308eval \u2013 valgustatud tarbimise ajastul \u2013 asjaolu u\u0308le, et tarbib elustiili kui valmislahendust? Huvitav oleks siinkohal spekuleerida vaateakende valikuprintsiibi u\u0308le pildistamise hetkel, et aimata paremini dokumenteerimise isiklikke la\u0308htepunkte ja konteksti, aga sellega kaasneb alati oht vajuda eelarvamuste sohu, misto\u0303ttu loobun."}, {"text_idx": "#000008", "text": "Teose pingeva\u0308lja muudab du\u0308naamilisemaks asjaolu, et neid va\u0308rvifotodel kujutatud ta\u0308napa\u0308evaseid vaateaknaid on ko\u0303rvutatud mustvalgete arhiivileidudega, mis kujutavad vandalismi sihtma\u0308rgiks olnud poeaknaid. Na\u0308iteks u\u0308lesvo\u0303te 1938. aasta Viinis (ilmselt juudist omaniku) jalatsipoe ru\u0308u\u0308stamisest kristallio\u0308o\u0308 pogrommide ka\u0308igus vo\u0303i teine fotoja\u0308lg 1912. aasta Londoni poeakendest, mille olid lo\u0303hkunud naiso\u0303iguslased, kui no\u0303udsid ta\u0308navatel ha\u0308a\u0308letamiso\u0303igust. Niisiis ja\u0308ljed vihast, mis on kanaldatud arhailise jo\u0303ukuse su\u0308mboli, kaupmehe vastu, provotseeriv ru\u0308nnak laupkokkupo\u0303rkes vastu fassaadi. Ru\u0308ki galeriis eksponeeritud valikus puudus viide pronksio\u0308o\u0308le, aga kunstniku kinnitusel kuulub ka see su\u0308ndmus seeria komplekti ning on eelseisval isikuna\u0308itusel va\u0308ljas Kai kunstikeskuses."}, {"text_idx": "#000009", "text": "Marge Monko. Pealkirjata fotogrammid. 2014\u20132021."}, {"text_idx": "#000010", "text": "Seeriasse \u201ePealkirjata kollaaz\u030cid\u201c (2015) kuuluvad eBayst ostetud anonu\u0308u\u0308msete autorite 1970. aastate esteetikas reklaamfotode negatiividest va\u0308lja lo\u0303igatud ehetega kaetud ka\u0308ed. Seerias \u201ePealkirjata fotogrammid\u201c (2014\u20132021) on eksponeeritud fotogramme sukkpu\u0308kste pakenditest, mis kujutavad eranditult sa\u0308a\u0308rejooksu va\u0308ljalo\u0303iget. Mo\u0303lemad seeriad su\u0308nkroniseeruvad vaateakende seeriaga nii formaalselt (kujutised poolikutest inimja\u0308semetest nagu jalad ja ka\u0308elabad) kui ka ideeliselt, kujutades esteetilisi kihistusi, mis lahutavad meid ihaldatavast objektist. Siinkohal ei mo\u0303tle ma iha mannekeeni vastu nagu Vello Orumetsa esitatud laulus \u201eKui ko\u0303nnib mannekeen\u201c, kus mees ilmselgelt mingit naist stalgib. Mo\u0303tlen ostuprotsessi: ostjat, kes seisab juhusliku poe riiulite vahel ja u\u0308ritab mingitel alustel valikuid langetada, et (na\u0308iteks) sukkpu\u0308kstega lo\u0303puks kassasse jo\u0303uda."}, {"text_idx": "#000011", "text": "Marge Monko koondatud teoste valik ja esteetika langeb kokku na\u0308ituse kaastekstis va\u0308lja toodud Stuart Culveri essee1 fookuses oleva \u201eVo\u0303lur Ozi\u201c autori Lyman Frank Baumi uurimisto\u0308o\u0308ga vaateakendest ja tarbijaharjumustest 1900ndate algul. Mo\u0303lemale na\u0308ib korda minevat inimkeha kujutamine muuhulgas eelsu\u0308rrealistlikult tu\u0308keldatuna ja selle teoreetiline mo\u0303ju vaatajale. Ka Monko on oma teoste loomisel valikuprintsiipidena eelistanud poolikuid kehasid, u\u0308ksikuid ja\u0308semeid, mis ei pane ta\u0308napa\u0308eva reklaamides enam kedagi kulmu kergitama. Vaatema\u0308ngu pingeva\u0308lja mo\u0303ju on ilmselgelt nihkunud."}, {"text_idx": "#000012", "text": "Mida mannekeenid siis ikkagi tahavad?"}, {"text_idx": "#000014", "text": "Pu\u0308stitatud ku\u0308simusele vastamiseks tuleb arvesse vo\u0303tta, et peale riidepuuks olemise on mannekeenil ta\u0308ita veel (va\u0308hemalt) u\u0308ks funktsioon. Ta peab peegeldama vaatajale tema ebata\u0308iuslikkust, pidevat puuduolekutunnet. Niisiis pole vaateaknad pelgalt u\u0308his\u00adkasutatava ja kaupmehele kuuluva privaatse ruumi piirimail asuvad reklaampinnad, vaid iga potentsiaalse tarbija kujutlusvo\u0303ime ja miks mitte ka paranoia (halvimal juhul surmahirmu) ekraanid."}, {"text_idx": "#000015", "text": "Suunamudijate ajastul on mannekeenid astunud vaateakendelt ja fotoajakirjadest maha, kolinud voogedastus- ja u\u0308hismeediaplatvormidele vo\u0303i virtuaalreaalsusesse ning na\u0308evad va\u0308lja va\u0308hem (vo\u0303i rohkem) ebamaised."}, {"text_idx": "#000016", "text": "Elutud mannekeenid vaateakendel ei taha mitte midagi. Elusad mannekeenid vo\u0303ivad pakatada vastuoludest, lo\u0303hkuda norme, nihutada piire, inspireerida, aga demonstreerida ka suurt lollust, kaotamata sealjuures ja\u0308lgijaid. Need ta\u0308iustatud mudelid lisavad vaateakende kujundajate vahenditele veel u\u0308he funktsionaalsuse \u2013 kultuurilise polariseerumise. Kas need elusad mannekeenid tahavad veel midagi peale selle, et neid imetletaks?"}, {"text_idx": "#000017", "text": "Jean Baudrillard arutleb raamatus \u201eMa\u0308rgi poliitilise o\u0308konoomia kriitikad\u201c,2 et tarbijad ihaldavad pigem kaupade ma\u0308rgiva\u0308a\u0308rtust (sign value) ehk opereerivad koodi tasandil, mitte marksistlikkus mo\u0303o\u0303tmes, kus kapitali kogutakse kauba omandisuhte muutuse ja kauba kasutamisest tuleneva va\u0308a\u0308rtuse akumuleerimisega. Fake it, because there is no need to make it.3 Reklaam reklaami pa\u0308rast. Paremal juhul \u2013 reklaam kunsti pa\u0308rast?"}, {"text_idx": "#000020", "text": "3 Teeskle, tegelikkust ei vaja keegi."}]